三綱嘆
作者：熊禾
朝代：宋

paragraphs: 三綱首夫婦，大義天地侔。
世人不見理，人欲滔天流。
卦象利牝馬，詩歌美關鳩。
一陰與一陽，物物有匹逑。
引手戒援溺，發言愧中冓。
人道豈獸禽，今乃不爾猶。
明明白晝攫，豈復人間羞。
邇來六合混，不限風馬牛。
燕姬與越女，妙舞還清謳。
倍蓰與什百，但欲稱所求。
一星欲火炎，燄燄焚林丘。
大則相棄捐，小亦生懲尤。
六如與五耦，傾覆卒未休。
衽席有陷阱，談笑皆戈矛。
天性自此夷，同氣或爲仇。
讒言間黑白，骨肉成深仇。
每恨共世子，天分太甚柔。
事明易爲决，何至經瀆溝。
不如挺之兒，處變才俱優。
孝子成父美，豈是相嫉仇。
家人繼之睽，二女志不投。
一家祇三親，恩義本相繆。
乾綱一以解，渙散更莫收。
升堂道既絕，徒重薰養憂。
司徒久無官，經世乏遠猷。
架漏二千載，使我心悠悠。